നാര്ക്കോട്ടിക്സ് വിവാദം: ഏറ്റെടുത്ത് ബിജെപി, ബിഷപ്പിനെ പിന്തുണച്ച് കേരള കോണ്ഗ്രസ്, കരുതലോടെ സിപിഎമ്മും കോണ്ഗ്രസും തിരുവനന്തപുരം: പാലാ ബിഷപ്പിന്റെ പരാമര്ശം കോണ്ഗ്രസ്സിനും സിപിഎമ്മിനും എതിരെ ആയുധമാക്കി ബിജെപി. പാലാ ബിഷപ്പിന്റെ പരാമര്ശത്തിന്റെ അടിസ്ഥാനത്തില് അമിത് ഷായ്ക്ക് ബിജെപി ജനറല് സെക്രട്ടറി ജോര്ജ്ജ് കുര്യന് അയച്ച കത്തില് കോണ്ഗ്രസ്സിനും സിപിഎമ്മിനും എതിരെ ഉള്ളത് ഗുരുതര വിമര്ശനങ്ങളാണ്. ഇരുപാര്ട്ടികളും ജിഹാദി ഗ്രൂപ്പുകളെ പിന്തുണയ്ക്കുന്നു. ബിഷപ്പിനെ മുഖ്യമന്ത്രിയും പ്രതിപക്ഷനേതാവും രൂക്ഷമായി വിമര്ശിക്കുന്നു. നാര്ക്കോട്ടിക് ജിഹാദില് അന്വേഷണം വേണം തുടങ്ങിയ ആവശ്യങ്ങളാണ് കത്തിലുള്ളത്. കുറച്ച് ദിവസത്തെ മൗനത്തിന് ശേഷം ബിഷപ്പിനെ പിന്തുണച്ച ജോസ് കെ മാണി എല്ഡിഎഫിനെ സമ്മര്ദ്ദത്തില് ആക്കുകയാണ്. മുഖ്യമന്ത്രി അടക്കം നാര്ക്കോട്ടിക് ജിഹാദ് തള്ളുമ്ബോള് ബിഷപ്പ് ഉയര്ത്തിയത് സാമൂഹ്യ തിന്മയ്ക്കെതിരായ ജാഗ്രതയാണെന്നാണ് ജോസിന്റെ നിലപാട്. ബിഷപ്പിനെ ആക്ഷേപിക്കുന്നവര് കേരളത്തിന്റെ മതസാഹോദര്യവും സമാധാനവും തകര്ക്കുന്നുവെന്നും കൂടി പറഞ്ഞാണ് ജോസിന്റെ പിന്തുണ. ബിഷപ്പിനെ രൂക്ഷമായി എതിര്ത്ത പ്രതിപക്ഷനേതാവിന് മുന്നറിയിപ്പ് നല്കിയുള്ള മോന്സ് ജോസഫിന്റെ നിലപാടില് യുഡിഎഫും കുടുങ്ങി. മുന്നണിയില് നിന്നും ഭിന്നസ്വരം ഉയരുന്നതിലും ബിജെപി ക്രൈസ്തവ വിഭാഗങ്ങളുടെ സംരക്ഷണ റോള് ഏറ്റെടുക്കാനിറങ്ങയിതും പരിഗണിച്ച് കരുതലോടെ നീങ്ങാനാണ് എല്ഡിഎഫിന്റെയും യുഡിഎഫിന്റെയും നീക്കം. ബിഷപ്പിനെതിരായ പ്രത്യക്ഷ പ്രതിഷേധങ്ങളെ യുഡിഎഫും എല്ഡിഎഫും അനുകൂലിക്കുന്നില്ല. ഹിന്ദു സമൂഹത്തിനപ്പുറത്തെ പിന്തുണ ഇല്ലെങ്കില് കേരളം പിടിക്കാനാകില്ലെന്ന് ദേശീയ നേതൃത്വത്തിന്റെ മുന് വിലയിരുത്തലുകളുടെ അടിസ്ഥാനത്തില് ബിജെപി നാര്ക്കോട്ടിക് വിവാദം സുവര്ണ്ണ അവസരമായി കാണുന്നു. കൊവിഡ് മഹാമാരിയുടെ രണ്ടാംവരവിന്റെ ഈ കാലത്ത്, എല്ലാവരും മാസ്ക് ധരിച്ചും സാനിറ്റൈസ് ചെയ്തും സാമൂഹ്യ അകലം പാലിച്ചും വാക്സിന് എടുത്തും പ്രതിരോധത്തിന് തയ്യാറാവണമെന്ന് ഏഷ്യാനെറ്റ് ന്യൂസ് അഭ്യര്ത്ഥിക്കുന്നു. ഒന്നിച്ച് നിന്നാല് നമുക്കീ മഹാമാരിയെ തോല്പ്പിക്കാനാവും. BreakTheChain ANCares IndiaFightsCorona.